Dunaszekcső Község Képviselőtestülete
7/1992.

Jegyzőkönyv
Készült: A Dunaszekcső községi képviselőtestület 1992. május 20-án megtartott üléséről.

Jelen vannak:  Dr. Schmidt József,

Dr. Pálos Ferenc,

Dr. Márton Lázár,

dr. Wilhelm József,

Draskovits Pál,

Guzsván Lajosné,

Hetényi Ádámné,

Szödényi István helyi képviselők, továbbá

Hegedűs György, Kárpáti Jánosné, Heim Mátyásné, Gubik Gézáné tanácskozási joggal meghívottak.

Távol maradt: Sándor József helyi képviselőtestület

Dr. Schmidt József polgármester üdvözli a helyi képviselőket, valamint a tanácskozási joggal meghívottakat.

Megállapítja, hogy az ülés határozatképes, mert a 9 fő képviselő közül 8 fő jelen van.

Ezután az ülést megnyitja, majd javaslatot tesz a napirendi pontokra, melyet a képviselők egyhangúlag elfogadtak, így az alábbi napirendi pontokat tárgyalták meg:

Napirendi pontok:

1.) Lejárt határidejű határozatok, két ülés között történtek

Előadó: Dr. Schmidt József polgármester

2.) Étkezési díjak és bérleti díjak megállapítása a központi konyhánál

Előadó: Dr. Schmidt József polgármester

3.) Egyebek

NAPIRENDEK TÁRGYALÁSA

1.) napirendi pont: Lejárt …

Dr. Schmidt József polgármester: Elmondja, hogy lejárt határidejű határozatunk nincs. 

Két ülés között történtekről:

· Egy fő részére a vissza nem térítendő támogatást kifizettük, két főnél még a feltételek nincsenek meg.

· Az iskolai gyakorlókert bérbeadása megtörtént, 15 e Ft/év bérleti díjért. Két év bérleti díj mentességet kért a bérlő, arra hivatkozva, hogy elhanyagolt, műveletlen terület.

Egy év mentességet adott számukra. 1993-tól az inflációval emelkedni fog a bérleti díj.

· Az ivóvízre a céltámogatást megkaptuk, 2,6 millió Ft összegben. A Vízmű a próbaüzemelést végzi, a közeljövőben javulni fog a víz minősége.

· A Népjóléti Bizottság május 18-án ülést tartott, melyen két fő segélykérelmét bírálta el pozitívan, valamint az iskolának  - hátrányos helyzetű tanulók osztálykirándulásához, illetve a nyári táborozáshoz – 24 e Ft támogatást szavazott meg.
· Ma volt Eszményi Viktória műsora, melyhez az önkormányzat 8 e Ft támogatást nyújtott – gyermeknapra.

· Megtörtént a Bólyi KÖV privatizációja, a vagyonátadó bizottság ülésén részt vett, a dunaszekcsői üzem – cementipari – ingatlan vagyona az önkormányzaté lesz. Kérte az ingó vagyon önkormányzati tulajdonba adását is, de a jelenlegi gépek újak – melyek már a kft. tulajdonai - , a régiek pedig 0-ra vannak értékelve. Szerinte ezt a döntést el kell fogadnunk, fellebbezésnek nem látja értelmét.

dr. Wilhelm József: Történt-e vagyonértékelés? Mert ha igen, nincs 0 értékelés.

Dr. Schmidt József: Igen, történt, de a vagyonátadó bizottsági ülésen ez így nem került szóba.

dr. Wilhelm József: Felhívja a figyelmet, hogy a telelő-rész Duna-Dráva Nemzeti Parkhoz tartozik.

Több hozzászólás nem volt, a képviselőtestület 8 szavazattal 0 ellenében az alábbi határozatot hozta:

30/1992. számú határozat
A képviselőtestület a lejárt határidejű határozatokról szóló nemleges jelentést elfogadja, és a két ülés között történtekről szóló tájékoztatót tudomásul veszi.
2.) napirendi pont: Étkezési díjak és bérleti díjak megállapítása a központi konyhánál

Dr. Schmidt József polgármester: Ismerteti, hogy az iskola-napköziben a jelenlegi anyagbeszerző – Balogh János – június 1-ig végzi a feladatát, továbbra nem, amennyiben az adminisztrációs teendőket is neki kell ellátnia. Keresni kell a megoldást; vagy főállásban alkalmazni valakit, aki a teljes területet vinné, vagy a jelenlegi anyagbeszerző mellé főállásban alkalmazni Kelemennét a munkanélküli segélye mellett.

Dr. Pálos Ferenc: Javasolja meghirdetni a kábel tv-ben a teljes állást, bérrel együtt.

Dr. Wilhelm József: Egyetért dr. Pálossal. 

Egyúttal a későbbi problémák elkerülése végett felveti, hogy Balogh Jánosné gépkocsi átalányt kap a tsz-től, ami azt jelenti, hogy a gépkocsival bármikor a tsz. rendelkezésére kell állnia. Tudomása szerint Balogh János ezzel a gépkocsival szerzi be az árut.

Dr. Schmidt József polgármester: Az étkezési térítési díjak mértékével kapcsolatban az óvodai dolgozókkal vita alakult ki. Jelenleg 39 Ft-ot fizetnek és szerintük csak 34 Ft-ot kellene fizetniük, úgy, mint a gyermekeknek.

Az önkormányzati törvény nem írja elő, hogy kötelező lenne napközi otthoni ellátást biztosítani, így szerinte a korábbi 1985. évi törvény is már hatályát veszítette.

Kárpáti Jánosné: Az óvodai dolgozóknak kötelező étkezniük, ezt az oktatási törvény írja elő, mert a gyermekeket tanítják a helyes étkezésre. Az a kérésük, hogy a 34 Ft-os gyermeknormáért étkezhessenek, és ezért gyermekadagot kapnának.

Dr. Schmidt József polgármester: Az óvodai dolgozók, ha annyit fizetnek, mint a gyermekek, azt az adagot is fogják kapni, kívülállók a teljes normát fizetik meg.

Több hozzászólás nem volt, a képviselőtestület 8 szavazattal 0 ellenében az alábbi határozatot hozta:

31/1992. számú határozat
A képviselőtestület az étkezést nyújtó intézményekben az alábbi közétkeztetési normákat és étkezési díjakat állapítja meg:


Tízórai
Ebéd
Uzsonna
Térítési díj

Óvodás gyermek
6,-
22,-
6,-
norma ára

Iskola-napközis gyermek
8,50
32,-
8,50
norma ára

Menzás iskolás gyermek
-
32,-
-
norma ára

Idősek klubja gondozott
-
32,-
-
rendelet szerint

Felnőtt étkező
-
39,-
-
62,-

Kötelezően étkezők: étkezési díjként az étkezések norma értékeit fizetik, amely norma típus a fentiek közül szabadon választható, de az intézmény gondozottjaiénál kisebb nem lehet.

Határidő: 1992. június 1-től folyamatosan

Felelős: Dr. Schmidt József polgármester és intézményvezetők

3.) napirendi pont: Egyebek

Dr. Schmidt József polgármester: A napközi konyhánál a terembérleti díjak 1991-ben lettek megállapítva, időszerű lenne módosítani.

Guzsván Lajosné: Az a kérése, hogy a nem belépődíjas rendezvényekért ne fizessenek.

Dr. Wilhelm József: Az intézmény vezetői adják írásba, hogy évente mennyi rendezvényük lesz, amin nem belépődíjas és utána térjünk vissza erre.

Dr. Pálos Ferenc és Szödényi István elment az ülésről.

Hegedűs György: Ismerteti Wágner István és felesége Dunaszekcső, Thököly u. 1/a szám alatti lakosok kérelmét, szeretnék, ha a megszavazott 50 e Ft-os vissza nem térítendő támogatás összegét a képviselőtestület 100 e Ft-ra emelné, mert ilyen összeg kellene az OTP felé saját erőként, a kölcsön miatt.

32/1992. számú határozat
A képviselőtestület a 27/1992. számú határozatát továbbra is fenntartja, a 7/1991. számú önkormányzati rendelet alapján (2.szak.) Wágner István és felesége Dunaszekcső, Thököly u. 1/a szám alatti lakosok részére ötvenezer forint vissza nem térítendő támogatást nyújt a Dunaszekcső, Béke u. 10. szám alatti lakóház megvásárlásához.

A támogatás kiutalásáról a hivatal gondoskodjon.

Határidő: az adásvételi szerződés bemutatását követően azonnal

Felelős: Hegedűs György körjegyző 

Hegedűs György: Ismerteti Müller Tibor és felesége Dunaszekcső, Petőfi u. 35. szám alatti lakosok kérelmét – vissza nem térítendő támogatásra. Szeretnék megvásárolni a Dunaszekcső, Rákóczi u. 32. szám alatt levő családi házat.

Kérdés, hozzászólás nem volt, a képviselőtestület 6 szavazattal 0 ellenében az alábbi határozatot hozta:

33/1992. számú határozat
A képviselőtestület a 7/1991. számú önkormányzati rendelet 2. szakasza alapján Müller Tibor és felesége Dunaszekcső, Petőfi u. 35. szám alatti lakosok részére egyszázezer forint vissza nem térítendő támogatást nyújt a Dunaszekcső, Rákóczi u. 32. szám alatti lakóház megvásárlásához.

A támogatás kiutalásáról a hivatal gondoskodjon.

Határidő: az adásvételi szerződés bemutatását követően azonnal

Felelős: Hegedűs György körjegyző 

Hegedűs György körjegyző: Az önkormányzat tulajdonát képező két parlagterünk van, mely eladó. Az egyik a Jaukán van, ez 3445 m2-es terület. Eladási árként 10-25 Ft/m2-es eladási árat javasol megállapítani.

A másik parlagterület Nagylánkán van, ez 4069 m2. Eladási árként 5-10 Ft/m2-es árat javasol megállapítani.

Hozzászólás nem volt, a képviselőtestület 6 szavazattal 0 ellenében az alábbi határozatot hozta:

34/1992. számú határozat
1.) A képviselőtestület az önkormányzat tulajdonát képező 8. sz. tulajdoni lapon felvett 3070 hrsz-ú 3445 m2 területű parlagterületet eladásra kijelöli. Az eladási árat 20 Ft/m2-ben állapítja meg.

2.) A képviselőtestület az önkormányzat tulajdonát képező 8. sz. tulajdoni lapon felvett 4233 hrsz-ú 4069 m2 területű parlagterületet eladásra kijelöli. Az eladási árat 15 Ft/m2-ben állapítja meg.

Határidő: 1992. május 31.

Felelős: Tóth Zoltán aü. csop. vez. 

Több tárgy nem volt, a polgármester megköszönte a megjelenést és az ülést 19 órakor bezárta.

Kmft.


Dr. Schmidt József
Hegedűs György


polgármester 
körjegyző 

Dunaszekcső község Polgármesterétől

7/1992. 

Meghívó

Dunaszekcső község önkormányzati képviselőtestülete 1992. május 20-án (szerdán) délután 16 órai kezdettel ülést tart, melyre megívom.

Az ülés helye: a községháza tanácskozó terme

Napirendi pontok:

1.) Lejárt határidejű határozatok, két ülés között történtek

Előadó: Dr. Schmidt József polgármester

2.) Étkezési díjak és bérleti díjak megállapítása a központi konyhánál

Előadó: Dr. Schmidt József polgármester

3.) Egyebek

Dunaszekcső, 1992. május 11.



Dr. Schmidt József



polgármester 

24/92.

20 pl.

Községi Önkormányzat

Polgármesteri Hivatal

Dunaszekcső

Kérelem

Kérem az önkormányzat képviselőtestületét, hogy részemre házvásárlásra 100000 Ft (egyszáz ezer) forint vissza nem térítendő támogatást szíveskedjenek megszavazni.

A fentiek előrebocsátása után az alábbi

indoklást

terjesztem elő:

Hartai László Úr Dunaszekcső, Béke u. 10 sz. alatti tulajdonát képező házat 400000 Ft (négyszáz ezer) forintért árulja.

Az OTP a négyszáz ezer forint 25%-át, vagyis száz ezer forintot kér készpénzbe, hogy öt évre a fennmaradó összegre hitelt nyújtson. A Képviselőtestülethez 1992. április 7-én megtartott ülésén részünkre ötvenezer forint vissza nem térítendő támogatást szavazott meg. 

Anyagi helyzetünk nem teszi lehetővé az ötvenezer forint pótlását, mivel egy fizetésből élünk, a feleségem munkanélküli, szüleim elváltak és nagyon kevés nyugdíjjal rendelkeznek.

Apósom aki eddig segített minket az 1991. május 6-án meghalt, anyósom munkanélküli s így sajnos ő sem tud segíteni minket.

Képviselőtestület megértését és segítségét kérem, hogy családom és jómagam részére megvásárolható legyen a lakóház, s végleg szeretnénk letelepedni.

Dunaszekcső, 1992. április 28-án.



Tisztelettel:



Wágner István



Dunaszekcső, Thököly u. 1/a
